«БЕКІТЕМІН»

Қазақстан Республикасының

Қаржы министрлігі

Мемлекеттік кірістер комитетінің Төрағасы

М.Е.Сұлтанғазиев

(қолы бар)

2019 жылғы «23» қыркүйек

**Оңалту рәсімі мен банкроттық рәсімінде кредиторлар талаптарының тізілімін қалыптастыру**

**тәртібі бойынша әдістемелік ұсынымдар**

**1-тарау. Жалпы ережелер**

1. Осы Оңалту рәсімі мен банкроттық рәсімінде кредиторлар талаптарының тізілімін қалыптастыру тәртібі бойынша әдістемелік ұсынымдар (бұдан әрі – Әдістемелік ұсынымдар) Қазақстан Республикасы Азаматтық кодексінің, «Оңалту және банкроттық туралы» Қазақстан Республикасы Заңының (бұдан әрі – Заң) нормаларына, кредиторлар талаптарының тізілімін қалыптастыру қағидалары және мерзіміне , Қазақстан Республикасы Үкіметінің 2014 жылғы 2 шілдедегі № 762 қаулысымен (бұдан әрі – Қаулы) бекітілген, Кредиторлар талаптарының тізілімін қалыптастыру қағидалары мен мерзіміне және Қазақстан Республикасының өзге де заңнамалық актілеріне негізделген.

2. Әдістемелік ұсынымдарды әзірлеудің мақсаты – кредиторлардың негізделген және заңды талаптарын тізілімге енгізуді қамтамасыз ету бойынша әкімшілерге әдістемелік көмек көрсету болып табылады.

**2-тарау. Кредиторлардың талаптарын ұсыну және қарау тәртібі**

**1-параграф. Жалпы ережелер**

3. Кредиторлардың талаптарын қанағаттандыру және олардың мүдделерін қамтамасыз ету мақсатында уақытша әкімші/уақытша басқарушы Заңда және Қаулыда белгіленген тәртіппен және нысан бойынша кредиторлар талаптарының тізілімін (бұдан әрі – тізілім) қалыптастырады.

Оңалту рәсімі мен банкроттық рәсімін жүргізу барысында тізілімді жүргізуді оңалтуды/банкроттықты басқарушы жүзеге асырыды.

4. Тізілімді қалыптастыру үшін уақытша әкімші/уақытша басқарушы тағайындалған күннен бастап екі жұмыс күнінің ішінде облыстардың және республикалық маңызы бар Нұр-Сұлтан, Алматы, Шымкент қалаларының Мемлекеттік кірістер департаменттеріне (бұдан әрі – Департамент) оңалту рәсімін қолдану және кредиторлардың талаптарын қабылдау тәртібі туралы не банкроттық туралы іс қозғау және кредиторлардың талаптарын қабылдау тәртібі туралы мемлекеттік және орыс тілдерінде хабарландыру (бұдан әрі – хабарландыру) жолдайды.

5. Уақытша әкімшінің оңалту рәсімін қолдану туралы және кредиторлардың талап қою тәртібі туралы хабарландыруда мыналар көрсетіліуі тиіс екеніне назар аударамыз:

1. борышкердің жеке сәйкестендіру/бизнес сәйкестендіру нөмірлері (бұдан әрі – ЖСН/БСН);
2. борышкердің атауы/тегі, аты, әкесінің аты (ол болған кезде) (бұдан әрі – Т.А.Ә.);
3. борышкердің заңды мекенжайы;
4. оңалту рәсімін қолдану туралы шешім шығарған соттың атауы;
5. оңалту рәсімін қолдану туралы сот шешімінің күні;
6. уақытша әкімшіні тағайындау туралы сот ұйғарымы шыққан күн;
7. уақытша әкімшінің Т.А.Ә.;
8. уақытша әкімшінің кредиторлардың талаптарын қабылдау мерзімі;
9. кредиторлардың талаптарын қабылдау мекенжайы;
10. уақытша әкімшінің байланыс деректері (ұялы телефон, электрондық мекенжайы).

6. Уақытша басқарушының банкроттық туралы іс қозғау және кредиторлардың талап қою тәртібі туралы хабарламасында көрсетіліуі тиіс:

1. борышкердің БСН/ЖСН;
2. атауы/борышкердің аты-жөні;
3. борышкер заңды мекенжайы;
4. банкроттық туралы іс қозғау туралы ұйғарымды шығарған соттың атауы;
5. банкроттық туралы іс қозғау туралы соттың ұйғарым шығарған күні;
6. уақытша басқарушыны тағайындау туралы соттың ұйғарым шығарған күні;
7. уақытша басқарушы Т.А.Ә.;
8. уақытша басқарушының кредиторлардың талаптарын қабылдау мерзімі;
9. кредиторлардың талаптарын қабылдау мекенжайы;
10. уақытша басқарушының байланыс деректері (ұялы телефоны, электронды мекенжайы).

7. Департамент хабарламаны алған күннен бастап екі жұмыс күні ішінде өзінің интернет-ресурсында хабарламаны орналастырады.

Егер борышкердің интернет-ресурсы болса, хабарландыруды жариялау міндетті болып табылады.

8. Уақытша басқарушы сот орындаушысынан заңды күшіне енген сот шешімін не борышкерден ақшаны өндіріп алу туралы атқарушы құжаттарды алған күннен бастап екі жұмыс күні ішінде мұндай кредиторларды банкроттық туралы істің қозғалғаны туралы (борышкерді банкрот деп тану) және талап арыз беру тәртібі туралы жазбаша хабардар етеді.

Уақытша басқарушы сот банкроттық туралы іс қозғау туралы ұйғарым шығарған күннен бастап екі жұмыс күні ішінде, оның алдында борышкер өмірі мен денсаулығына келтірген зиян үшін жауапкершілікте болатын азаматтарды борышкерді банкрот деп тану туралы және талаптарын қабылдау тәртібін хабарлайды.

9. Кредиторлар шағымдарды уақытша әкімшіге/уақытша басқарушыға хабарландыру жарияланған күннен бастап бір айдан кешіктірмей беруі тиіс және хабарландыруда көрсетілген мекенжайға жіберіледі.

10. Кредиторлардың талаптары еркін түрде жазбаша нысанда, мынадай мәліметтерді:

 1) берешек сомасы (негізгі қарыз сомасы, сыйақы (мүдде), тұрақсыздық айыбының және өзге де айыппұл санкциялары, борышкердің тарапынан міндеттемелерін орындамау немесе тиісінше орындамау салдарынан келтірілген шығын сомасын бөлек көрсету керек);

 2) берешек туындаған күн туралы;

 3) берешектердің туындауының негіздемесі (оның негізінде берешек туындаған құжат (тардың) нөмірі мен күнін көрсету қажет);

 4) Заңның 25-бабы 1-тармағында көзделген кредиторлар жиналысын өткізу туралы хабарлама тәсілдерінің бірін көрсете отырып жасалады.

11. Сыйақы (мүдденің), шығындардың, тұрақсыздық айыбының (айыппұлдар, өсімпұлдар) сомасы оңалту рәсімін қолдану туралы сот шешімі заңды күшіне енген күні немесе борышкерді банкрот деп тану және оны тарату туралы сот шешімі қабылданған күні айқындалады.

12. Егер кредиторлардың мәлімдеген талаптары бойынша сыйақы (мүдде), тұрақсыздық айыбы және өзге де айыппұл санкциялары есептелген, шығындар өндіріп алынған болса, онда мұндай кредиторлар борышкерді банкрот деп тану туралы сот шешімі шығарылғаннан кейін күнтізбелік он бес күн ішінде борышкерді банкрот деп тану туралы сот шешімі шығарылғанға дейін талаптар қойылған күннен басталған кезең үшін сыйақыны (мүддені), тұрақсыздық айыбын және өзге де айыппұл санкцияларын, сондай-ақ залалдарды ескере отырып, өзінің талаптарын қайта мәлімдейді.

13. Сонымен қатар, салыстыру үшін құжаттардың түпнұсқаларын ұсына отырып, кредиторлардың талаптарына берешек сомасын және оның туындау негіздерін растайтын құжаттардың (заңды күшіне енген сот шешімдері, шарттардың көшірмелері, борышкердің қарызын мойындауы) көшірмелері беріледі.

Кредиторлар талаптың негіздемесі мен сомасын растайтын өзге де құжаттарды ұсынуға құқылы.

14. Егер кредитор сот шешімінің негізінде талап қоятын болса, мұндай сот шешімдері борышкерден ақша қаражаты түрінде берешек сомасын өндіріп алуды көздеуі тиіс.

15. Уақытша әкімші/уақытша басқарушы кредитордан талаптарды растайтын қосымша құжаттарды талап етуге құқылы.

16. Талапты және оған қоса берілген құжаттарды уақытша әкімші/уақытша басқарушы оларды алған күннен бастап он жұмыс күні ішінде қарайды.

17. Кредиторлардың талаптарын толық немесе ішінара мойындау немесе мойындамауды уақытша әкімші/уақытша басқарушы кредитор ұсынған құжаттар мен борышкердің құжаттарын:

1) Қазақстан Республикасының заңнамасына сәйкес ресімделген шарттарды;

2) кредитор мен борышкер арасындағы өзара есеп айырысуларды салыстыру актілерін;

3) түгендеу ведомості;

4) шот-фактуралар;

5) кіріс кассалық ордерлер;

6) фискалды чектерді;

7) тауарларды шығаруға арналған жүкқұжаты;

8) тауарға ілеспе жүкқұжаты;

9) банктік шоттан көшірмелер;

10) шығыс кассалық ордерлер;

11) салықтық есептілікті;

12) берешектің пайда болу күні мен негізін, сондай-ақ міндеттемелердің болуын растайтын өзге де құжаттарды салыстыру негізінде жүзеге асырады.

Уақытша әкімші/уақытша басқарушы кредиторлардың талаптарын мойындау немесе мойындамау туралы шешім қабылдауы үшін көзделген борышкердің жоғарыда көрсетілген құжаттары осы Әдістемелік ұсынымдардың 13-тармағында көзделген кредитордың талаптарын растайтын құжаттар ретінде қабылданбайды.

18. Кредитор (-лар) шетелдік валютада көрсетілген талаптарды қойған жағдайда, мұндай талаптарды уақытша әкімші/уақытша басқарушы сот борышкерді банкрот деп тану және банкроттық рәсімін қозғаумен оны тарту туралы шешім қабылдаған сәтте, оңалту рәсімі жағдайында – сот оңалту рәсімін жүргізу туралы шешім қабылдаған сәтте Қазақстан Республикасының Ұлттық Банкі белгілеген бағам бойынша теңгемен есептейді.

19. Уақытша әкімші оңалту рәсімін қолдану туралы шешім күшіне енген күннен кейінгі күні, ал уақытша басқарушы борышкерді банкрот деп тану туралы шешім шығарылған күннен кейінгі күні кредиторлардың талаптарын қарау нәтижелері туралы әрбір кредиторды жазбаша түрде хабардар ететініне назар аударамыз.

Уақытша әкімшінің/уақытша басқарушының кредиторлардың талаптарын қарау нәтижелері туралы хабарламасында мынадай мәліметтер көрсетіледі:

1) кредиторлардың талаптарын толық немесе ішінара мойындау/мойындамау;

2) кредиторлардың мойындалған/мойындалмаған талаптарының сомасы;

3) талаптарды толық немесе ішінара мойындамау себептері;

4) бірінші кредиторлар жиналысының күні, уақыты, өткізу орны және күн тәртібі.

**2-параграф. Уәкілетті органның интернет-ресурсында орналастыру үшін тізілімді қалыптастыру мен жолдау тәртібі**

20. Кредиторлардың талаптарын қарау және кредиторлар ұсынған растайтын құжаттарды зерделеу нәтижелері бойынша уақытша әкімші/ басқарушымен Заңның 100-бабында және Қаулының 1 және 2-қосымшаларында белгіленген кезектілікті сақтай отырып тізілімді қалыптастырады.

21. Тізілімді қалыптастыру кезінде уақытша әкімші/басқарушы тізілімге мынадай талаптардың:

1) Қазақстан Республикасының жобалық қаржыландыру және секьюритилендіру туралы заңнамасында айқындалған кредиторлардың, бөлінген активтермен қамтамасыз етілген және мынадай мүлік кепілімен қамтамасыз етілген ипотекалық облигацияларды ұстаушылардың талаптары: ипотекалық тұрғын үй қарызы шарттары, сондай-ақ, осы облигацияларға меншік құқығы оларды ұстаушыда туындаған немесе оларға мәмілелер немесе Қазақстан Республикасының заңнамалық актілерінде көзделген басқа негіздер бойынша берілген жағдайларда Қазақстан Республикасындағы мемлекеттік бағалы қағаздар бойынша талаптардың (ипотекалық куәліктердің кепілін қоса алғанда);

2) мемлекеттік кепілдікпен қамтамасыз етілген инфрақұрылымдық облигациялар бойынша кредиторлардың;

3) борышкердің құрылтайшыларының (қатысушыларының) талаптары енгізілмейтінін ескеруі керек.

Қазақстан Республикасы Азаматтық кодексінің 7-тарауының ережелері кредиторлардың талаптарын қанағаттандыруға болатын талап қою мерзімін көздейтіндігіне әкімшілердің назарын аударамыз.

Талап қою мерзімі шеңберінде қанағаттандыруға жататын кредиторлардың талаптарын мойындауды және тізілімге енгізуді әкімшілерге ұсынамыз.

22. Заңның 101-бабы 3-тармағының ережесінде тарату балансы бекітілгенге дейін Заңның 90-бабы 3-тармағында көзделген мерзім өткеннен кейін мәлімделген кредиторлардың талаптары белгіленген мерзімде мәлімделген кредиторлардың талаптары қанағаттандырылғаннан кейін қалған банкроттың мүлкінен қанағаттандырылатыны көзделген.

Осыған байланысты, Заңның 90-бабы 3-тармағында көзделген мерзім өткеннен кейін мәлімделген кредиторлардың, оның ішінде кепілмен қамтамасыз етілген талаптары тізілімнің бесінші кезеңінің төртінші бөлігіне енгізіледі.

23. Кредиторлардың талаптары мойындалмаған жағдайда, мұндай талаптарды уақытша әкімші/басқарушы тізілімнің бесінші кезеңінің алтыншы бөліміне енгізеді.

24. Тізілімнің әрбір кезегі бойынша уақытша әкімші/басқарушы хронологиялық тәртіпте және (немесе) логикалық реттілікпен мынадай істерді бөлек қалыптастырады:

кредитордың талаптары (арызы);

кредиторлармен ұсынылған құжаттар;

әкімші қолын қойып куәландырылған кредиторлар талаптарын мойындайтын немесе мойындамайтынын растайтын құжаттарының көшірмелері.

Әрбір істің тақырыбы (мұқаба парағы) кезектің атауын қамтиды және қысқаша түрде оның мазмұнын көрсетеді.

Әрбір іс тігіледі (байланады), нөмірленеді және істің сыртқы жағында борышкердің мөрімен (болған кезде) куәландырылады және уақытша әкімші/басқарушының қолы қойылады.

Құжаттардың көлемі үлкен болған жағдайда парақтарды дербес нөмірлеу арқылы том құрылады. Томнан тұратын (олардың реттік нөмірін көрсете отырып) істердің тақырыбы (кезектің атауын көрсетіп) осы томның ерекшеліктерін сипаттайтын ақпараттан тұрады.

25. Мемлекеттік және орыс тілдерінде дайындалған тізілімнің әрбір бетіне қол қойылады, борышкер қол қояды және мөрімен (болған кезде) куәландырылады, содан кейін орналастыру үшін қағаз және электронды тасымалдағыштарда Департаментке (қағаз тасымалдағышында – тізілімнің түпнұсқа, электронды форматта – тізілімнің PDF форматында сканерленген түрде) жіберіледі.

26. Уақытша әкімші оңалту рәсімін қолдану туралы сот шешімі заңды күшіне енген күннен бастап екі айдан кешіктірмей, ал уақытша басқарушы сот борышкерді банкрот деп тану туралы шешім шығарған күннен бастап үш жұмыс күні ішінде уәкілетті органның интернет-ресурсында орналастыру үшін тізілімді жолдайды.

27. Тізілім уәкілетті органның интернет-ресурсында орналастырылған күннен бастап қалыптастырылған (өзгертілген немесе толықтырылған) болып саналады.

28. Ұсынылған тізілім бекітілген нысанға сәйкес келмеген немесе ақпаратты толық қамтымаған жағдайда (мысалы, егер тізілімнің 5-бағанында кредиторлардың өтініштеріне сілтеме ғана болса, басқа растайтын құжаттар көрсетілмесе не кредиторлардың талаптарын тізілімге енгізу үшін негіз болып табылмайтын құжаттар қоса берілсе) Департамент тізілімді алған сәттен бастап екі жұмыс күні ішінде уақытша әкімшіге/басқарушыға оларды алған күннен бастап бес жұмыс күні ішінде жоюға жататын жазбаша негізделген ескертулерді жолдайды.

**3-параграф. Сот борышкердің өтініші бойынша банкрот деп тану туралы шешім шығарған жағдайда тізілімді қалыптастыру тәртібі**

29. Заңның 54-бабы 1-тармағының бірінші бөлігіне сәйкес борышкердің өтініші бойынша қозғалған банкроттық туралы іс сот отырысында оны қозғаған күннен бастап бір айдан аспайтын мерзімде қаралады.

Сот кредиторлардың талаптарын қабылдау мерзімі аяқталғанға дейін борышкерді банкрот деп тану туралы шешім шығарған жағдайда, уақытша басқарушы Заңның 90-бабы 3-тармағында белгіленген мерзімде қалыптастырылған тізілімді уәкілетті органға жіберуге міндетті екендігіне назар аударамыз.

Әкімшілерге соттың шешімі шығарылғаннан кейін қойылған, бірақ кредиторлардың талаптарын қабылдаудың бір айлық мерзімі аяқталмаған кредиторлардың талаптары мерзімінде мәлімделген талаптар сияқты Заңның 100-бабында белгіленген тәртіппен тізілімге енгізуді ұсынамыз.

**4-параграф. Оңалтуды немесе банкроттықты басқарушының тізілімін жүргізу**

30. Кредиторлардың талаптары оңалту және банкроттық рәсімдерді, оның ішінде оңалтуды/банкроттықты басқарушыны тағайындағаннан кейін жүргізу кезеңінде мәлімденуі мүмкін.

Аталған жағдайларда кредиторлардың талаптарын қарау мен оларды тізілімге енгізуді оңалтуды/банкроттықты басқарушы оларды алған күннен бастап он жұмыс күні ішінде жүзеге асырады.

31. Кредиторлардың талаптарын қарау және оларды тізілімге енгізу және кредиторлардың талаптарын қарау нәтижелері туралы хабарламаны жолдау тәртібі оңалтуды/банкроттықты басқарушы уақытша әкімші/ басқарушысы үшін Заңда көзделген тәртіпте (осы Әдістемелік ұсынымдардың 2-тарауы) жүзеге асырады.

 **5-параграф. Тізілімге өзгерістер мен толықтырулар енгізу тәртібі**

32. Әкімші қалыптастырылған тізілімге өзгерістер мен толықтыруларды енгізуді мынадай жағдайларда жүзеге асырады:

1) кредиторлар Заңның 72-бабы 2-тармағында және 90-бабының 3-тармағында белгіленген мерзімнен кеш мәлімдеген талаптарды ұсыну;

2) кредиторлардан талаптардың сомаларын азайту туралы өтініш алу;

3) сомасы кепіл мүлкін өткізуден немесе кепіл мүлкін кепілдігі бар кредиторға беруден түскен соманың мөлшерінен асатын кредиторлардың талаптары болған кезде;

4) Қазақстан Республикасының Азаматтық кодексінде көзделген тәртіппен кепіл мүлкін жоғалтқанда, бүлінгенде, кепіл тоқтатылғанда;

5) кредитор талаптарының құқықтары үшінші тұлғаға өткен жағдайда (талаптар, мұрагерлік құқығын басқаға беру), кредиторды ауыстыру туралы өтінішті алу;

6) банкроттықты басқарушымен банкроттық рәсімін жүргізу кезеңінде несие алуы;

7) әкімшінің талаптарды негізсіз енгізу фактілерін анықтау нәтижелері бойынша осындай кредиторлардың талаптарын алып тастау;

8) әкімшімен тізілімге енгізу / алып тастау және өзгерту туралы сот шешімі немесе уәкілетті органның талаптарының шығуы;

9) заңды тұлғаны қайта құру немесе тарату, жеке кәсіпкерді тіркеуден шығару немесе жеке тұлғаның қайтыс болуы.

33. Тізілімге енгізілген кредиторлардың талаптары толық немесе ішінара өтелген жағдайда, қалыптастырылған тізілімге өзгерістер мен толықтырулар енгізілмейді.

34. Тізілімге өзгертулер мен толықтырулар енгізілген жағдайда, құжаттарға әкімшінің қолы қойылады, Заңда және осы Әдістемелік ұсынымдардың 2-тарауында белгіленген тәртіппен ресімделеді және қалыптасқан іс бойынша ресімделеді.

**3-тарау. Әкімшімен бірінші кезектегі кредиторлардың талаптарын қаралуы және оларды тізілімге енгізу**

35. Заңның 100-бабы 2-тармағына сәйкес тізілімнің бірінші кезегіне кредиторлардың мынадай талаптары енгізіледі:

өмір мен денсаулыққа келтірілген зиянның орнын толтыру бойынша;

алименттерді өндіріп алу бойынша;

Мемлекеттік әлеуметтік сақтандыру қорына әлеуметтік аударымдар (бұдан әрі – ӘА), міндетті зейнетақы жарналары (бұдан әрі – МЗЖ), міндетті кәсіптік зейнетақы жарналары (бұдан әрі – МКЗЖ) бойынша берешектерді төлей отырып, еңбек шарты бойынша жұмыс істеген адамдарға еңбекақы төлеу мен өтемақыларды төлеу бойынша; авторлық шарттар жөніндегі сыйақыларды төлеу бойынша талаптар.

36. Кредитор тізіліміне енгізу үшін талаппен бірге еңбек қызметін растайтын құжаттар, сондай-ақ берешегінің бар екенін растайтын құжаттар ұсынылады.

37. Қызметкердің еңбек қызметін растайтын құжаттар:

1) Қазақстан Республикасының заңнамасына сәйкес ресімделген еңбек кітапшасы;

2) тоқтату күні мен оны тоқтатудың негізі туралы жұмыс берушінің белгісі бар еңбек шарты;

3) еңбек шартының жасалуы және тоқтатылуы негізінде еңбек қатынастарының туындауын және тоқтатылуын растайтын жұмыс беруші актілерінен үзінді көшірмелер;

4) аударылған МЗЖ туралы бірыңғай жинақтаушы зейнетақы қорынан үзінді көшірмелер;

5) жүргізілген ӘА туралы Мемлекеттік әлеуметтік сақтандыру қорынан мәліметтер;

6) жұмыскердің еңбек қызметі туралы мәліметтер қамтылған архивтік анықтама.

 7) штат кестесі, лауазымға тағайындау және қызметтен босату туралы бұйрықтар болып табылады.

38. Жалақы бойынша берешектің болуын растайтын құжаттар:

1) берешектің сомасын, лауазымын, берешектің қалыптастыру мерзімін, лауазымдық жалақысын көрсетумен берешектің бар болуы туралы анықтама;

2) еңбекақы төлеу бойынша берешектің бар болуын растайтын сот актілері;

3) бухгалтерлік құжаттар (есеп айырысу ведомості, төлем ведомості, есеп айырысу парағы, шығыс ордерлері, төлем тапсырмалары) болып табылады.

39. Алимент өндіріп алу бойынша берешекті растау - алимент өндіріп алу туралы сот шешімі және (немесе) атқару парағы болып табылады.

Бұл ретте кредиторлардың алимент бойынша талаптарын қарау кезінде әкімші жалпы ұсталу мерзімін, ұсталған алименттердің мөлшерін, төлеу туралы төлем тапсырмаларының бар болуы мен, почта түбіртектерін тексеруі керек.

Ескерту: қызметкердің жалақысынан алименттерді ұстау бухгалтерлік есеп бағдарламаларында (оның ішінде 1С: Бухгалтерия, Oracul, SAP) 3390 басқа да шегерімдер шотында көрсетіледі.

40. Әкімшінің еңбекке ақы төлеу бойынша бірінші кезектегі кредиторлардың талаптарын қарау барысында қажет:

1) лауазымға тағайындау, жұмыстан босату, жеке еңбек шарты, уақыт кестесі, штат кестесі, жалақы, еңбекақы туралы бұйрықтардың бар болуын анықтау;

Ескерту: ұйымның еңбекақы ведомості есептелген төлемдер, шегерімдер, салықтар, аударымдар мен шегерімдердің жекелеген түрлері, төленген жалақы мөлшері мен төлемдер бойынша есептік айыдың басына және соңына әрбір жұмысшы бойынша ақпарат алуға мүмкіндік береді.

Ұйымның есептік ведомості көрсетілген кезеңдегі ұйыммен еңбекақы бойынша жүргізілген есеп айырысуларды салықтардың бөлек түрлері бойынша ұсталымдар, салықтар, есептеулер, шегерімдер түрінде көруге мүмкіндік береді.

2) жалақы бойынша берешектің ұсынылған сомасын борышкердің бухгалтерлік есеп мәліметтерімен салыстыру.

Ол үшін бухгалтерлік есеп бағдарламаларында (оның ішінде 1С: Бухгалтерлік есеп, Oracul, SAP) 3350 «Еңбекақы төлеу бойынша қысқа мерзімді кредиторлық берешек» шоты бойынша «Айналым- сальдолық ведомості есебін» қалыптастыру қажет.

Ескерту: шот бойынша айналым-сальдолық ведомостінде кезең басындағы қалдықтар, дебет және кредет бойынша айналымдар мен кезең соңындағы қалдық көрсетіледі.

3350 шотының кредитінде қызметкерлерге есептелген кірістердің сомасы, 3350 шотының дебетінде кірістен ұсталатын шегерімдер, төлемдер көрсетеді.

3350 шоты бойынша кредиттік сальдо кәсіпорын жұмысшыларына төленбеген табыстарының соммасын көрсетеді;

3) есептеу және төлеу ведомостерінің мәліметтері мен 3350 шоты бойынша айналым-сальдо ведомостерінің мәліметтеріне ай сайынғы салыстыруды жүргізу;

4) еңбекақы бойынша ұсынылған талаптарды берешектің пайда болу кезіндегі есептеу және төлеу ведомостерімен салыстыру (есеп парақтары, есептеу ведомостері);

5) ұсынылған жалақы бойынша берешекті қызметкерлердің есептелген кірісіне және жеке тұлғаларға төленетін басқа да төлемдерге, жеке тұлғаларға төленбеген табыс бойынша берешегінің болуына, кірістер мен қызметкерлер санына байланысты салық есептілігі (бұдан әрі - ҚСЕ) нысандарының деректерімен салыстыру;

6) егер кредиторлар жалақы бойынша берешекті өндіріп алу туралы сот бұйрығын берсе, онда мәлімделген қарыз сомасын ТҰҚ-мен және борышкердің бухгалтерлік есебімен салыстыру қажет.

Борышкердің қаржылық-шаруашылық қызметі және кірісі болмаған кезде жалақы және кредиторлық берешек фактілеріне назар аудару.

 Борышкердің банктік үзінді көшірмелер, төлем тапсырмалары, кассалық ордерлер және жалақы ведомостері бойынша кредиторлық берешектің өтелуін тексеру.

Жалақы бойынша берешектің ұсынылған сомасы борышкердің құжаттарымен сәйкес келмеген жағдайда әкімші борышкерден жалақы бойынша берешекті өндіріп алу туралы сот бұйрығының күшін жою шараларын қабылдауға міндетті.

41. Қосымша әкімшіге:

1) банкроттық туралы іс бойынша іс қозғағанға дейінгі бір жыл ішінде қызметкер(лер)дің жалақысын арттыру мәніне;

2) банкроттық туралы іс қозғалғанға дейінгі бір жыл ішіде туындаған еңбек қатынастардағы еңбек ақы бойынша кредиторлардың талаптарына талдау жүргізу қажет.

42. Қызметкер(лер)дің жалақысының өсу фактілері анықталған кезде, бұл талаптар бірінші кезек құрамында банкроттық туралы іс қозғағанға дейін бір жыл ішінде құраған орташа айлық жалақы мөлшерінен аспайтын есеппен ескеріледі. Талаптардың қалған сомасы бесінші кезек құрамында ескеріледі.

43. Кредиторлардың Мемлекеттік әлеуметтік сақтандыру қорына ӘА, МЗЖ, МКЗЖ бойынша берешектерін төлеу бөлігінде бірінші кезектегі талаптарын қарау және мойындау/мойындамау осы Әдістемелік ұсынымдардың 35-42-тармақтарында көзделген тәртіпте жүзеге асырылады.

44. Авторлық шарттар бойынша кредиторлардың талаптарын қарау кезінде әкімші авторлық шартты жасасудың заңдылығын анықтау және оған сәйкес сыйақы мөлшерін ұсыну бөлігінде Қазақстан Республикасы Азаматтық кодексінің 50-тарауының және «Авторлық құқық және сабақтас құқықтар туралы» 1996 жылғы 10 маусымдағы Қазақстан Республикасы Заңының ережелерін ескеруі керек.

45. Борышкердің алдындағы өмірі мен денсаулығына зиян келтіру бойынша азаматтардың талаптарының сомасын анықтау азаматқа жетпіс жас толғанға дейін, бірақ кем дегенде он жылға төленуге жататын тиісті мерзімдік төлемдерді (борышкерді банкрот деп таныған күнгі мөлшерде) капиталдандыру жолымен жүзеге асырылады.

Егер азаматтың жасы жетпіс жастан асса, тиісті мерзімдік төлемдерді капиталдандыру кезеңі он жылды құрайды.

Денсаулығына залал келтіргенге дейінгі таба алу мүмкіндігі бар болған азаматтың жоғалтқан жалақысын (табысын) немесе оның бөлігін өтеуді мерзімді төлемдер деп түсінуге болады.

Капиталға айналдыру кезінде заңнамамен белгіленген өзге де залалдарды өтеу бойынша төлемдер (емделуге, қосымша тамақтануға, дәрі-дәрмек сатып алуға, санатарлық-курорттық емделуге, арнайы көлік құралдарын сатып алуға кеткен шығындар және басқа да шығындар) есепке алынбайды.

Заңның 102-бабында көзделген тәртіпте анықталған капиталға айналдырылған төлемдер (өтемақылар) сомасы индекстеуге, сондай-ақ азаматқа белгілеген мүгедектік топтың өзгертілуіне байланысты көбейту немесе азайту жағына қайта қарауға жатпайды.

46. Әкімшінің жеке табыс салығы (бұдан әрі – ЖТС) бойынша берешекке қатысты бірінші кезектегі кредиторлардың талаптарын қарау барысында 2017 жылғы 25 желтоқсандағы «Салық және бюджетке төленетін басқа да міндетті төлемдер туралы» Қазақстан Республикасы Кодексінің 322-бабының 1-тармағына (Салық кодексі) сәйкес төлем көзінен салық салынатын табысқа қызметкерлердің табысы кіретінін ескеру қажет.

Салық кодексінің 351-бабының 3-тармағына сәйкес ЖТС ұстап қалу төлем көзінен салық салынатын табыс төленген күннен кешіктірілмей жүргізіледі.

Тізілімге енгізілген жалақы бойынша берешек сомасының шегінде ЖТС бойынша берешек сомасы тізілім нысанының бірінші кезегінің төртінші (оңалту рәсімінде) және алтыншы (банкроттық рәсімінде) бөлімдерінде көрсетіледі.

Бірінші кезектегі кредиторлардың талаптарын қабылдау кезінде әкімші жалақы бойынша талаптардың сомасы толық көлемде көрсетілуі керек екенін ескеруі керек (яғни ұстап қалуға және бюджетке аударылуға жататын ЖТС сомасын есепке ала отырып).

47. Қызметкердің еңбек қызметін растайтын құжаттары болмаған (жеткіліксіз) жағдайда, жалақы бойынша берешек, яғни, МЗЖ және ӘА не ұсынылған берешек сомасы борышкердің бухгалтерлік құжаттарының деректерімен расталмаса, мұндай талаптар танылуға және тізілімге енгізілуге жатпайды.

**4-тарау. Әкімшімен екінші кезек кредиторлардың талаптарын қаралуы және оларды тізілімге енгізу**

48. Екінші кезектегі кредиторлардың талаптарының тізіліміне қосылу үшін кепілді кредиторлар талаптармен бірге әкімшіге мынадай құжаттарды ұсынады:

1) несие келісімнің көшірмелері және оған толықтырулар;

2) несие желісін ұсыну туралы шарттың (-тардың) көшірмелері және оған толықтырулар;

3) кепіл шартының (-тарының) көшірмелері және оған толықтырулар (мүліктің бағасын көрсете отырып);

4) несие бойынша берешек сомасын өндіріп алу туралы сот шешімдерінің көшірмелері (болған кезде);

5) несие берешегі туралы анықтама;

6) мәлімделген талаптарды растайтын өзге де құжаттар.

49. Кепілмен қамтамасыз етілген міндеттеме бойынша талап сомасын айқындау кезінде Қазақстан Республикасының Азаматтық кодексіне, «Жылжымайтын мүлікке құқықтарды мемлекеттік тіркеу туралы» 2007 жылғы 26 шілдедегі Қазақстан Республикасының Заңына және басқа да заңнамалық актілеріне сәйкес ресімделген кепiлмен қамтамасыз етiлген бөлiгiндегi мiндеттеме бойынша берешек ескерiледi.

50. Кепілмен қамтамасыз етілген міндеттеме бойынша талап сомасын анықтау кезінде әкімші:

1) несие желісін ұсыну туралы шарт (несие келісімі, қарыз шарты және басқалар) негізінде шарт бойынша борышкердің (қарыз алушы, гарант, кепілгер, кепіл беруші) ережесін айқындауы;

2) борышкердің банктік үзінді көшірмелері және өзге де құжаттары бойынша несие (қарыз) бойынша ақша қаражатының түсімін тексеруі;

3) кредитор талаптарының ұсынылған сомасын төлем тапсырмаларына, банктік үзінді көшірмелерге, банктік шоттардағы қозғалыстарға сәйкес кредитті (қарыз) шарт бойынша борышкердің төлемі (ішінара төлемі) жөніндегі деректермен салыстыруы;

4) несие шарттының (келісімінің) талаптарына сәйкес негізгі қарыз, сыйақы және тұрақсыздық бойынша берешекті есептеудің негізділігі мен дұрыстығын тексеруі;

5) кепілге қойылған мүліктің іс жүзінде бар болуын тексеруі;

6) уәкілетті органдарда борышкердің мүлікке кепіл құқығының мемлекеттік тіркелуінің бар болуын тексеруі;

7) кепіл туралы шарттың мазмұны мен нысанын Қазақстан Республикасы заңнамасының талаптарына сәйкестігін тексеруі қажет.

Бұл ретте кепіл туралы шартта кепілдің пәні, мөлшері немесе ең жоғарғы бағасы және кепілмен қамтамасыз етілген міндеттемелерді орындау мерзімі көрсетіледі. Егер кепілдің пәні жылжымайтын мүлік болған жағдайда, кепіл туралы шартта бұл ретте оның бағасы көрсетіледі.

51. Егер кепіл туралы шарттың нысаны мен мазмұны Қазақстан Республикасы заңнамасының талаптарына сәйкес келмеген жағдайда, сондай-ақ кепіл туралы шарты уәкілетті органдарда тіркелмесе, кредиторлардың талаптарын төртінші тізілімнің төртінші кезегінің құрамын енгізілуі керек.

52. Егер борышкер қарыз алушы, гарант, кепілгер, кепіл беруші болып шығатын болса, онда әкімші негізгі қарыз алушыдан несие (қарыз) бойынша өтелген және қалған берешек сомасын анықтауы қажет.

Ескертпе: Қазақстан Республикасы Азаматтық кодексінің 289-бабына сәйкес басқа тұлғаның міндеттемесін орындаған борышкер осы тұлғаға орындалған міндеттеме мөлшерінде кері талап етуге (кері талап қоюға) құқылы.

Ортақ міндеттемелерді орындаған борышкер қалған борышкерлердің әрқайсысына өзіне тиесілі үлесті шегеріп, тең үлестермен кері талап етуге құқылы.

53. Қажет болған жағдайда, екінші деңгейдегі банктерге және несие (қарыз) берген өзге тұлғаларға берешектің болуы және қалдықтары туралы сұрау жолдау.

54. Мәлімделген талаптарды тексеру үшін уәкілетті орган арқылы «Бірінші кредиттік бюросы» жауапкершілігі шектеулі серіктестігіне кредиттік тарих туралы (барлық қолданыстағы және қолданыстағы емес кредиттік қарыздар, алынған кредиттерді мақсатты пайдалану туралы, сондай-ақ алынған ақшалай қаражат сомалары, өтелген кредит сомалары, негізгі сыйақылар, негізгі қарыздар, өсімпұлдар, айыппұлдар бойынша мерзімі өтпеген және мерзімі өтпеген берешек туралы) сұрау жолдау.

55. Екінші кезектегі кредитор талаптарының мөлшерін анықтау кезінде әкімші қарыз шарттарына, кредиттік келісімдерге (желілерге), мүліктік кепіл шартына, кепілдік міндеттемелерге, берешек мөлшеріне және Қазақстан Республикасы Жоғарғы Сотының интернет-ресурсындағы өзге де ақпаратқа шағымдануға (жарамсыз деп тану) байланысты борышкерге қатысты сот актілерінің бар болуын тексеруі керек.

56. Әкімшіге кепілді кредитордың кепілді мүлікті заттай қабылдауға немесе кепілді мүлікті өз бетінше сатуға келісімін алса, мұндай кредиторлардың талаптары тізілімнен алып тасталатынын ескеру қажет.

Егер кепілді мүлікті бағалауға жұмсалған шығыстарды шегергенде, оның бағалық құны кепілді кредитордың талаптарынан аз болса, кепілді кредитордың айырмашылық мөлшеріндегі талаптары кредиторлар талаптарының тізіліміне енгізіледі және төртінші кезектің құрамында қанағаттандыруға жатады.

**5-тарау. Әкімшімен үшінші кезектегі кредиторлардың талаптарын**

**қаралуы және оларды тізілімге енгізу**

57. Үшінші кезектегі кредиторлар талаптарының тізіліміне енгізу үшін салық және бюджетке төленетін басқа да міндетті төлемдер бойынша кредиторлар салықтық берешектің барын растайтын құжат ретінде талаппен бірге бюджетпен есеп айырысулардың жағдайы туралы жеке шоттан, сондай-ақ әлеуметтік төлемдер бойынша үзінді көшірме не есебі Қазақстан Республикасы Қаржы министрінің 2018 жылғы 27 ақпандағы № 306 бұйрығымен бекітілген Жеке шоттарды жүргізу қағидаларына сәйкес мемлекеттік кірістер органдарында жүргізілетін берешектердің жоқ (бар) екені туралы мәліметтер ұсынылады.

58. Үшінші кезектегі кредиторлардың талаптарын қарау кезінде әкімшіге Салық кодексінің 1-бабы 1-бөлігінің 61) тармақшасына сәйкес салықтық берешекке – бересі сомасы (негізгі қарыз), сондай-ақ өсімпұл мен айыппұлдардың төленбеген сомалары кіреді, тиісінше табыс етілген салықтық берешектің сомасы тізілімнің үшінші кезегіне толық көлемде енгізілетінін ескеруі қажет.

59. Әкімші оңалту рәсімі қолданылған өтіп кеткен салық кезеңі және салық кезеңі ішінде салық есептілігіне сәйкес есепке жазылған, салықтық тексерулердің нәтижелері бойынша мемлекеттік кірістер органдары есептеген салықты және бюджетке төленетін басқа да міндетті төлемдерді төлеу бойынша салықтық берешек Қаулымен бекітілген нысанға сәйкес тізілімнің үшінші кезегіне енгізілетінін ескеруі қажет.

Әкімші өткен салықтық кезеңдер және оңалту рәсімі қолданылған салықтық кезең үшін салықтық есептілікке сәйкес салық төлеуші есептеген, салықтық тексерулер нәтижелері бойынша мемлекеттік кіріс органы есепке жазған салықтарды және бюджетке төленетін басқа да міндетті төлемдерді төлеу бойынша міндеттемелер туындаған кезде, Қаулымен бекітілген нысанға сәйкес тізілімнің үшінші кезегіне енгізілетінін ескеруі қажет.

**6-тарау. Әкімшімен төртінші, бесінші кезек**

**кредиторлардың талаптарын қаралуы және**

**оларды тізілімге енгізу**

60. Тізілімнің төртінші кезегіне негізгі қарыз бойынша мынадай талаптар енгізіледі:

1) азаматтық-құқықтық және өзге де міндеттемелер бойынша кредиторлар;

2) кепілді сатудан түскен соманың мөлшерінен асатын кепілді кредиторлар;

3) егер кепілді мүліктің бағалық құны тізілімге енгізілген кепілді кредитордың талабынан аз болған жағдайда, кепілді мүлікті айырмашылық мөлшерде берген кезде кепілді кредиторлар.

61. Тізілімнің бесінші кезегіне мынадай талаптар енгізіледі:

1) шығын, тұрақсыздық (айыппұлдар, өсімпұлдар) сомалары бойынша кредиторлар;

2) еңбек қатынастары оңалту немесе банкроттық туралы іс бойынша өндіріс қозғалғанға дейін алдыңғы бір жылдың күнтізбелік он екі айы ішінде борышкерде қалыптасқан орташа айлық жалақы мөлшерінен асатын оңалту немесе банкроттық туралы іс бойынша өндіріс қозғалғанға дейін бір жыл бұрын туындаған жалақы төлеу және өтемақы төлеу бойынша кредиторлар;

3) оңалту немесе банкроттық туралы іс бойынша өндіріс қозғалғанға дейін бір жыл бұрын қызметкердің жалақысының өсуіне байланысты қалыптасқан жалақы төлеу және өтемақы төлеу бойынша кредиторлардың талаптарын ұлғайту сомасы;

4) оларды ұсыну мерзімі аяқталғаннан кейін мәлімделген талаптар.

62. Кредиторлар тізілімге енгізу үшін талаптармен бірге мынадай құжаттардың көшірмелері ұсынылады:

1) берешектің барын растайтын заңды күшіне енген сот шешімі;

2) берешектің бар екендігін растайтын құжаттар:

келісімдер (тауар жеткізу, жұмыстарды орындау, қызмет көрсету, несие беру, оның ішінде банктік, несиелік желілер және басқалары);

несие қарызы туралы анықтама;

кепіл шарттары;

борышкер кредитормен өзара есеп айырысудың әр жылы үшін жасаған салыстырып тексеру актілері (екі тарап қол қойған);

шот-фактуралар;

банктік (төлем) және кассалық құжаттар;

орындалған жұмыс актілері;

жеткізілім туралы жазбалар, жеткізілім туралы ілеспе құжаттар;

бухгалтерлік анықтамалар;

айналым-сальдо ведомості;

құқықтарды беру туралы келісім және талап қоюдың негізі мен сомаларын растайтын басқа да құжаттар.

63. Әкімші төртінші және бесінші кезеңдерде кредиторлардың талаптарын қарастырған кезде қажет:

1) бухгалтерлік есеп бағдарламаларында (1С: Бухгалтерлік есеп, Oracul, SAP) 3310 «Жабдықтаушылар мен мердігерлер алдындағы қысқа мерзімді қарыз» шоты бойынша бухгалтерлік есеп деректері бойынша кредиторлық берешектің бар-жоғын тексеру.

Ескерту: шоттағы бухгалтерлік баланс кезең басындағы сальдо, дебеттік, несиелік және кезең соңындағы қалдықтар көрсетіледі. 3310 шоты кредиті жеткізушілер мен мердігерлер үшін ұсынылған шот-фактуралардың сомасын, 3310 шоты бойынша дебет берешекті өтеуді көрсетеді. 3310 шоты бойынша кредиттік сальдо жеткізушілер мен мердігерлер алдындағы кредиторлық берешектің сомасын көрсетеді;

2) 3510 «Айналым-сальдо ведомості», 3510 «Алынған қысқа мерзімді аванстар» шоты бойынша бухгалтерлік есеп бағдарламаларында (жеткізушілер мен мердігерлер алдындағы қысқа мерзімді қарыз) есепті құру арқылы 3510 «Алынған қысқа мерзімді аванстар» шоты бойынша кредиторлық берешектің нақты болуын анықтайды (оның ішінде 1С: Бухгалтерлік, Oracul, SAP).

Ескерту: 3510 шоты бойынша айналым-сальдо ведомості, бухгалтерлік баланс кезең басындағы сальдо, дебет, несие бойынша өзгерістер және кезең соңындағы қалдықтар көрсетіледі. 3510 шоты кредиті алынған аванстардың сомасын көрсетеді (қолма-қол ақшамен және банктік аударыммен), 3510 шоты дебеті бойынша орындалған жұмыстарға, көрсетілген қызметтерге, жеткізілген тауарларға баланс көрсетіледі. 3510 шоты бойынша несие қалдығы алынған аванстар бойынша қарыз сомасын көрсетеді;

3) 3396 «Есеп беруші тұлғалар алдындағы берешек» шотының балансында есеп беруші тұлғаларға кредиторлық берешектің нақты болуын анықтайды, 3396 шоты, іссапарларға, іссапар шығыстарына, үй-жайды жалдауға, оның ішінде брондау ақысын төлеуге бұйрықтардың болуын талдайды;

4) борышкердің тауарларды нақты алғанын, жұмыстарды орындағандығын, қызметтер көрсеткенін (келісім-шарттардың, орындалған жұмыстар актілерінің, тауарларды шығаруға арналған құжаттамалардың, тауарларды алуға сенімхаттар мен қолдардың болуы) тексеру;

5) борышкердің кредиторлық берешектің (банктік үзінді көшірмелер, төлем тапсырмалары, кассалық кітаптар, кассалық ордерлар, талап ету құқықтарын басқаға беру шарты және басқалары) төлемін тексеруді;

6) борышкер мен кредитор арасындағы өзара есеп айырысудың қосылған құн салығы бойынша декларацияда көрсетілуінің толықтығын тексереді (СЕН 300.00 «Сатып алынатын тауарлардың, жұмыстардың, қызметтердің тізілімі» 300.08 қосымшасы);

7) кредиторлық берешекті төлеу бойынша міндеттемелердің туындау мерзімін анықтайды.

64. Борышкердің бухгалтерлік балансына кредиторлық берешекті таратып жазуға, сондай-ақ салыстырып тексеру актісін оған растайтын құжаттардың қосымшаларынсыз тізілімді қалыптастыруға жол берілмейді.

65. Банктік қарыз шарттарымен, тауарлармен қамтамасыз ету, жұмыстарды орындау, қызметтер көрсету бойынша даулар жөнінде әкімшіге қызметтер көрсету, олардың заңдылығы мен негізділігін мұқият тексеріп, берешектің, оның ішінде негізгі борыш, сыйақы және тұрақсыздық төлемдерінің дұрыстығын тексеру қажет.

66. Айыппұлдар мен өсімпұлдар бойынша кредиторлардың қойылатын талаптарын қарау кезінде әкімші және айыппұлдар мен өсімпұлдар бойынша берешекті есептеудің дұрыстығы және негізділігі бөлігінде келісімнің шарттарың зерттеу қажет. Келісімшарттың қолданылу мерзімін және оның тоқтатылуын, келісімшарттардың мерзімін ұзарту туралы ақпаратқа назар аударуы қажет.

67. Төртінші кезектегі кредиторлардың талаптарын растайтын құжаттар болмаған жағдайда, әкімші бұл кредиторлардың талаптарын мойындаудан бас тартады.

2019 жылғы «\_\_\_» \_\_\_\_\_\_\_\_\_\_

Оңалту рәсімі мен банкроттық рәсімінде кредиторлар талаптарының тізілімін қалыптастыру

тәртібі бойынша әдістемелік ұсынымдарға

қосымша

Әкімшіге (уақытша әкімшіге, уақытша, оңалтуды/банкроттықты басқарушыға)керектіні таңдау

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(әкімшінің Т.А.Ә.)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (борышкердің атауы)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_       борышкердің (ЖСН) (СТН) (БСН)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (кредитордың атауы)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ кредитордың (ЖСН) (СТН) (БСН)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (кредитордың заңды мекенжайы, өкілдің байланыс деректері)

**Берешекті кредиторлар талаптарының тізіліміне енгізу туралы**

**ТАЛАП**

/ \_\_\_\_\_\_\_\_\_\_\_\_\_\_\_\_\_ / осымен / \_\_\_\_\_\_\_\_\_\_\_\_\_\_\_ / аралығында
 (кредитордың атауы)

және / \_\_\_\_\_\_\_\_\_\_\_\_\_\_\_ / жасалған келісім-шарт / \_\_\_\_\_\_\_\_\_\_\_\_\_\_ /

 (борышкердің атауы) (атауы, күні, келісім нөмірі және мәні)

орындалмағанына байланысты / \_\_\_\_\_\_\_\_\_\_\_\_ / қарыз құрылды
                                               (берешектің туындаған күні)
 / \_\_\_\_\_\_\_\_\_\_\_\_\_\_\_ / дейін / \_\_\_\_\_\_\_\_\_\_\_\_\_\_\_\_ / /\_\_\_\_\_\_\_\_\_ / теңге,
   (борышкердің атауы) (кредитордың атауы) (берешек сомасы)

оның ішінде / \_\_\_\_\_\_\_\_\_\_\_\_\_\_\_\_\_\_\_\_\_ / теңге.
                    (негізгі қарыз сомасы, сыйақы (мүдде),
 тұрақсыздық айыбы және өзге де айыппұлдар, шығындар)

/ \_\_\_\_\_\_\_\_\_\_\_\_\_\_\_ / / \_\_\_\_\_\_\_\_\_\_\_\_\_\_ / шешімімен, қаулысымен
  (соттың атауы) (сот шешімі шыққан күн)
 /\_\_\_\_\_\_\_\_\_\_\_\_\_\_ / / \_\_\_\_\_\_\_\_\_\_\_\_\_\_\_ / пайдасына қарыз өндірілді
(борышкердің атауы) (кредитордың атауы)
жалпы сомасы /\_\_\_\_\_\_\_\_\_\_\_\_\_/.
                     (қарыз сомасы, теңге)
              Мен орындалмаған талаптарды /\_\_\_\_\_\_\_ / теңге көлемінде /\_\_\_\_\_\_\_\_\_\_\_\_\_\_ / кредиторлар талаптарының тізіліміне енгізуді (борышкердің атауы)

сұраймын.

Қосымша:
- келісімнің көшірмесі;
- шешімнің көшірмесі;
- салыстыру актісі;
- берешекті растайтын басқа құжаттардың көшірмелері.

Сізден алдағы кредиторлар жиналысы туралы

/ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ / кредиторлар

(кредиторлар жиналысын хабарлау тәсілдері)

жиналысы өтетін күнге дейін он бес жұмыс күнінен кешіктірмей хабарлауыңызды сұраймын.
/ \_\_\_\_\_\_\_\_\_\_\_\_\_\_\_\_\_\_\_\_ / қолы (болған кезде мөр)
 (кредитордың атауы)